Masennus, päihdeongelmat ja erilaiset fyysiset vaivat kiusaavat alle 40-vuotiaita, selviää yhdysvaltalaistutkimuksesta.

Videolla kerrotaan, miten läheinen voi tukea masentunutta.

Alle 40-vuotiaita vaivaavat erityisesti psyykkiset sairaudet ja päihteiden käyttöön liittyvät ongelmat.

Tämä käy ilmi amerikkalaisen Blue Cross Blue Shield Association (BCBSA) tekemästä tutkimuksesta.

Tutkimuksessa oli mukana ainoastaan amerikkalaisia, 55 miljoonaa milleniaalia, jotka ovat syntyneet vuosien 1981 ja 1996 välillä. Suoraan tuloksia ei voida yleistää koskemaan muita samaan aikaan syntyneitä, mutta terveyteen vaikuttavat tilat ovat osin samoja. Suomestakin tiedetään esimerkiksi, että nuorilla aikuisilla mielenterveyden ongelmat ovat lisääntyneet.

Vaikka tutkimuksen mukaan valtaosa, 83 prosenttia vuonna 2017 tutkituista osallistujista kertoo voivansa hyvin, huolestuttavaa on tutkijoiden mukaan se, että huonosti voivia on yhä enemmän.

Tutkimuksen mukaan 34-36-vuotiaat olivat vuonna 2017 11 prosenttia sairaampia kuin vuonna 2014, ja diagnoosien määrä tuossa ikäluokassa tuplaantui miltei kaikissa kymmenessä terveyskohdassa.

FAKTAT Tutkimus listasi kymmenen tilaa, jotka vaikuttavat eniten milleniaalien terveyteen: 1. Vakava masennus 2. Huumeiden käyttö 3. Alkoholin käyttö 4. Korkea verenpaine 5. Hyperaktiivisuus 6. Psykoottiset tilat 7. Chrohnin tauti ja haavainen paksusuolen tulehdus 8. Korkea kolesteroli 9. Tupakointi 10. Tyypin 2 diabetes

Työelämän ja ruuhkavuosien paineet voivat kuormittaa montaa kolme-nelikymppistä. Adobe stock/AOP

Mielenterveys koetuksella

Eniten milleniaaleja näyttävät tutkimuksen mukaan vaivaavan psyykkiset ongelmat. Masennuksen ja yliaktiivisuuden esiintyvyys on tutkijoiden mukaan noussut eniten. Masennuksen kietoutuu myös usein päihteiden väärinkäyttö.

Psykiatrian professori Deborah Serani uskoo, että psyykkiseen terveyteen on vaikuttanut muun muassa teknologian kehitys ja sen mukanaan tuoma näyttöpäätteiden ääressä vietetty aika, joka voi altistaa eristäytymiselle.

– Milleniaalit olivat ensimmäinen sukupolvi, joka saattoi oppia kasvamaan ilman katsekontaktia ja oppimatta täysin sitä taitoa, miten muiden ilmeitä luetaan vuorovaikutuksessa toisten kanssa. Tämä emotionaalisen tietoisuuden puute tuottaa vaikeuksia ymmärtää omia tunteita ja ajatuksiaan.

Myös Internet ja jatkuva uutisvirta toi Seranin mukaan kasvavien lasten ja nuorten silmien eteen terroriteot, luonnonkatastrofit ja aiheutti avuttomuutta, toivottomuutta ja pelkoa.

Vanhemmilla milleniaaleilla taas yhä kasvava mahdollisuus etätyöhön tuo ongelmia, sanoo Seran.

Aikatauluttomuus voi aiheuttaa sen, että töitä tehdään niin viikonloppuisin kuin lomillakin.

– Tämä aiheuttaa sen, että levolle ja palautumiselle ei ole koskaan aikaa. Se lisää riskiä sairastua sekä fyysisesti että psyykkisesti.

Tutkijat huomauttavat, että päihteiden väärinkäyttö alkaa usein jo murrosikäisenä.

– Milleniaaleilla on suuri joukko stressitekijöitä, jotka voivat altistaa erilaisille addiktioille.

Sosiaalisia suhteita kannattaa ylläpitää muutenkin kuin teknologian välityksellä. Adobe stock/AOP

Itseään pitää hoitaa

Tutkimuksen tehneen BCBSA:n lääkärin Vincent Nelsonin mukaan parasta hoitoa on ennaltaehkäisy ennen kuin mikä tahansa tila muuttuu hallitsemattomaksi. Tutkimuksessa kuitenkin todettiin, että useimmat käyvät lääkärillä vasta kun ovat jo sairaita, vaikka esimerkiksi psyykkisiä sairauksia pitäisi päästä hoitamaan mahdollisimman nopeasti.

Serani suosittelee myös hoitamaan itseään niin, että jaksaminen ja hyvinvointi lisääntyvät.

– Terveellinen ruokavalio, uni ja liikunta pitää sisällyttää elämään, ei kertakokeiluna vaan pitkäaikaisena elämänmuutoksena.

Elintapamuutoksilla on tärkeä rooli niin masennuksen, korkean verenpaineen, kolesterolin kuin tyypin 2 diabeteksen ehkäisyssä ja hoidossa.

Hyvinvointia auttaa Seranin mukaan lisäksi se, että vapaa-ajalla irrottaudutaan älylaitteista ja työstä sekä korvataan ne kasvotusten tapahtuvalla kanssakäymisellä.

Jokainen voi hänen mukaansa lisäksi vähentää mielenterveysongelmiin liittyvää stigmaa laittamalla oman psyykkisen hyvinvointinsa etusijalle ja hakemalla apua, kun tuntee olonsa huonoksi.

– Psyykkinen sairaus voi koskettaa ketä tahansa. Milleniaalien on tärkeää oppia tunnistamaan itsessään ja läheissään merkit, jotka voivat kertoa uupumuksesta.

Lähteet: Healthline.com, IL:n arkisto